Toeriste moet €800 opdok vir Colosseum-biere | Maroela Media
Toeriste moet €800 opdok vir Colosseum-biere
Argieffoto van die Colosseum (Foto: Sung Rae Kim/Pixabay)
'n Paar Amerikaanse toeriste wat by die Colosseum in Rome, Italië ingebreek het om 'n bier saam met die uitsig te geniet, is 'n yslike boete opgelê.
Die twee, onderskeidelik 24 en 25 jaar oud, het Maandag met sonop na die tweede verdieping van die antieke gebou, waar swaardvegters teen mekaar moes veg, opgeklim. 'n Inwoner, wat vroeg opgestaan het, het egter die twee gesien en die polisie ontbied.
Hulle het skuld beken dat hulle ingebreek het om 'n bier te drink en is 'n boete van €800 (sowat R14 000) opgelê, het 'n woordvoerder van die polisie aan AFP gesê sonder om verdere besonderhede te verskaf.
Dis nie duidelik hoe die twee by die wêreldbekende 2 000 jaar oud struktuur ingebreek het nie. Voor die pandemie het sowat 25 000 mense daagliks dié toeristebestemming besoek.